
REPUBLIKA HRVATSKA

SISAČKO - MOSLAVAČKA ŽUPANIJA
OPĆINA LEKENIK

OPĆINSKO VIJEĆE

KLASA: 550-02/26-01/08
URBROJ: 2176-/12-01-26-02

U Lekeniku, 25. kolovoza 2026.                                                                  Prijedlog
Temeljem članka 289. Zakona o socijalnoj skrbi („Narodne novine“ 18/22, 46/22, 119/22, 71/26, 156/23 i 61/25) i članka 34. stavka 1. točke 18.  Statuta Općine Lekenik („Službeni vjesnik“ broj 9/21 i 33/26), Općinsko vijeće Općine Lekenik na 7. sjednici održanoj 25. kolovoza  2026. godine donijelo 

                                                    O  D  L  U  K  U 
                                  o socijalnoj skrbi  Općine Lekenik 
         OPĆE ODREDBE

                                                        Članak 1.

     Ovom Odlukom utvrđuju se korisnici, prava i vrste pomoći iz područja socijalne skrbi koja  osigurava Općina Lekenik ( u nastavku teksta: Općina), Programom javnih potreba u socijalnoj skrbi (u daljnjem tekstu: Program), te se uređuju uvjeti, kriteriji, mjerila, način i postupak za ostvarivanje tih prava.

   Socijalna skrb je organizirana djelatnost od javnog interesa za Općinu čiji je cilj pružanje pomoći socijalno ugroženim stanovnicima Općine, kao i osobama u nepovoljnim osobnim ili obiteljskim okolnostima, koja uključuje prevenciju, promicanje pozitivnih promjena, pomoć u zadovoljavanju osnovnih životnih potreba i podrška pojedincu i obiteljima u svrhu unapređenja kvalitete života i osnaživanja korisnika u samostalnom zadovoljavanju osnovnih životnih potreba, te njihovog aktivnog uključivanja u društvo i društveni život Općine.

Izrazi koji se koriste u ovoj Odluci i propisima koji se donose na temelju nje, a koji imaju rodno značenje, bez obzira jesu li korišteni u muškom ili ženskom rodu obuhvaćaju na jednak način muški i ženski rod.
KORISNICI SOCIJALNE SKRBI

                                                            Članak 2.

   Korisnik prava iz socijalne skrbi prema ovoj Odluci je hrvatski državljanin koji na području Općine Lekenik ima prebivalište ili je tek stekao nekretninu  s namjerom trajnog nastanjenja, te stranac i osoba bez državljanstva koja zakonito boravi u Republici Hrvatskoj i  ima stalni boravak na području Općine Lekenik, ukoliko to zahtijevaju okolnosti u kojima su se našle ili su zakonom definirani kao korisnici naknade u socijalne skrbi.

PRAVA IZ SOCIJALNE SKRBI

                                                             Članak 3.

      Prava iz područja socijalne skrbi utvrđena ovom Odlukom ne mogu se ostvarivati na teret Općine ako je zakonom ili drugim propisom donesenim na temelju zakona utvrđeno da se ta prava ostvaruju prvenstveno na teret Republike Hrvatske ili na teret drugih pravnih ili fizičkih osoba.

        Broj korisnika koji mogu ostvariti pojedina prava iz socijalne skrbi propisana ovom Odlukom može biti ograničen sredstvima proračuna Općine koja su namijenjena za potrebe socijalne skrbi, osim u slučaju ostvarivanja prava za koja je Zakonom obvezana jedinica lokalne samouprave.
   Svatko je dužan brinuti se za zadovoljavanje svojih životnih potreba i potrebe osoba koje je po Zakonu ili po drugoj pravnoj osnovi dužan uzdržavati.

Vrste pomoći su:

I. NOVČANE POMOĆI

1. Naknada za troškove stanovanja
    1.1.Naknada za trošak grijanja

    1.2. Komunalna naknada 

    1.3. Najamninu za stambeni prostor

    1.4. Vodne usluge

    1.5. Odvoz komunalnog otpada 
2. Jednokratne novčane pomoći

2.1.Jednokratna novčana naknada za korisnike zajamčene minimalne naknade,

           2.2.Jednokratna novčana pomoć socijalno ugroženim građanima i obiteljima

           2.3 Jednokratna novčana pomoć za rođenje djeteta
           2.4. Jednokratna novčana pomoć za posvojitelje

3. Sufinanciranje stipendije za obrtnička zanimanja

4. Jednokratna novčana potpora učenicima i studentima 

5. Sufinanciranje međumjesnog prijevoza za redovite studente akademske godine

6. Novčana pomoć Udruzi slijepih, udruzi oboljelih od multiple skleroze i liječenih od raka 

7. Prigodna jednokratna naknada uoči Božić i Uskrsa, umirovljenicima s hrvatskim mirovinama, umirovljenicima s inozemnim i/ili tuzemnim mirovinama-porezni rezidenti, korisnicima nacionalne naknade za starije osobe, korisnicima zajamčene minimalne naknade, nezaposlenim Hrvatskim braniteljima i korisnicima naknade za nezaposlene Hrvatske branitelje Domovinskog rata,

8. Jednokratni trošak prijevoza nezaposlenim osobama zbog sudjelovanja na sajmu poslova,

9. Novčana pomoć za ublažavanje posljedica prirodnih nepogoda  i drugih vrsta ugroze

10. Sufinanciranje smještaja u učeničkim i studenskim domovima 
II. DRUGE NAKNADE U SOCIJALNOJ SKRBI
1. Socijalni paketi i darovi za djecu

2. Sufinanciranje organiziranog boravka djece u Dječjem vrtiću Lekenik

3. Sufinanciranje  organiziranog boravka djece u vrtiću van područja stanovanja
4. Sufinanciranje troškova prehrane učenika OŠ,

5. Sufinanciranje troškova plivanja prema programu OŠ,

6. Osiguravanje grobnog mjesta za umrlog Hrvatskog branitelja Domovinskog rata i sufinanciranje pogrebnih troškova,

7. Sufinanciranje nabave drugih dopunskih i pomoćnih nastavnih sredstava i školskog pribora za učenike OŠ na području Općine Lekenik,

8. Sufinanciranje boravka djece u OŠ Mladost Lekenik,

III. SOCIJALNE USLUGE

1. Sufinanciranje troškova za rad logopeda,

2. Sufinanciranje programa rehabilitacije djece s teškoćama u razvoju i djece s invaliditetom, 
3. Osiguravanje osnovne pogrebne opreme i usluge ukopa za osobe bez bližih srodnika,

4. Stambeno zbrinjavanje,

5. Sufinanciranje rada sigurne kuće, 
6. Pomoć u kući za starije osobe.

                                                     Članak 4.

     Poslove u vezi s ostvarivanjem prava propisanih ovom Odlukom obavlja Jedinstveni upravni odjel Općine Lekenik (u daljnjem tekstu: JUO), samostalno ili u suradnji s mjesnim odborima, vjerskim zajednicama, udrugama, ustanovama, odnosno ustanovama socijalne skrbi (u daljnjem tekstu: nadležno tijelo socijalne skrbi), Ministarstvom rada, mirovinskog sustava i socijalne politike, Socijalnim vijećem Općine, a odlučuje donošenjem Rješenja o priznavanju prava,  na temelju podnesene zamolbe korisnika u potrebi, ili zahtjeva druge pravne osobe i dostave propisane dokumentacije.

   Postupak za ostvarivanje prava propisanih ovom odlukom može pokrenuti i JUO po službenoj dužnosti ukoliko utvrdi ili sazna da je radi zaštite interesa osobe potrebno pokrenuti postupak.

                                                               Članak 5.

   Poslove ili dio poslova u vezi s ostvarivanjem prava utvrđenih ovom Odlukom, odnosno pružanja usluga ili dijela usluga korisnicima prava iz ove Odluke, općinski načelnik može povjeriti Socijalnom vijeću Općine Lekenik, Gradskom društvu Crvenog križa Sisak, nadležnom tijelu, odnosno drugim ustanovama, pravnoj ili fizičkoj osobi ovlaštenoj za obavljanje tih poslova odnosno usluga.

     O uvjetima, kriterijima, mjerilima, načinu i postupku za obavljanje poslova iz stavka 1. ovog članka, općinski načelnik zaključuje ugovor o međusobnim pravima i obvezama sa nadležnim tijelom socijalne skrbi, odnosno s drugom pravnom ili fizičkom osobom.

                                                          Članak 6.

     Pojedina prava iz ove Odluke utvrđuju se Programom javnih potreba u socijalnoj  skrbi kojeg donosi Općinsko vijeće Općine Lekenik za svaku kalendarsku godinu, te posebnom odlukom općinskog načelnika o visini pojedinih prava.

   Korisnik kojem je odobrena jedna od pomoći iz ove Odluke dužan je prijaviti svaku promjenu činjenica, uvjeta i okolnosti koje mogu utjecati na daljnje ostvarivanje stečenih prava u roku od osam dana od dana nastanka promjene.

Ukoliko korisnik ili članovi kućanstva u kojem živi imaju dugovanja prema Općini s bilo koje osnove, Općina mu može uskratiti zahtijevano pravo do podmirenja dugovanja, osim troška stanovanja, kojim se može prvo podmiriti dugovanje prema Općini s osnove nepodmirene naknade u njenoj nadležnosti.                                                            

   Ukoliko se utvrdi da je podnositelj prilikom podnošenja zahtjeva dao lažan iskaz ili predočio lažnu i nepotpunu dokumentaciju s ciljem da ostvari neko od prava iz ove Odluke, odnosno zatajio promjenu koja može bitno utjecati na daljnje ostvarivanje prava, ili je nenamjenski utrošio odobrena sredstva, dužan je vratiti sredstava dobivena bez osnove.

                                                            Članak 7.

   Smatra se da u smislu ove Odluke osoba može sama sebe uzdržavati ako sredstva za podmirenje osnovnih životnih potreba može ostvariti sredstvima od prodaje imovine ili davanja u zakup ili najam imovine koja ne služi njoj niti članovima njezine obitelji  za  podmirenje osnovnih životnih potreba, isto se odnosi na osobe koje nisu evidentirane kao nezaposlene pri nadležnoj službi za zapošljavanje, te u drugim Zakonom propisanim slučajevima.

UVJETI I POSTUPAK OSTVARIVANJA POJEDINIH PRAVA

I. NOVČANE POMOĆI 

1. Naknada za troškove stanovanja

                                                             Članak 8.

   Naknada za troškove stanovanja odnosi se na najamninu, komunalnu naknadu, troškove grijanja i vodne usluge u skladu s posebnim propisima, te na troškove odvoza komunalnog otpada iz kućanstva prema ovoj Odluci.

   Pravo na podmirenje troškova stanovanja priznaje se korisniku zajamčene minimalne naknade osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama, u visini najmanje  30%  iznosa zajamčene minimalne naknade priznate samcu odnosno kućanstvu, a ako su troškovi stanovanja manji, pravo na naknadu za troškove stanovanja priznaje se u iznosu stvarnih troškova stanovanja. 

   Naknada za troškove stanovanja može se odobriti u novcu izravno korisniku ili na način da se djelomično ili u cijelosti plati račun izravno ovlaštenoj pravnoj ili fizičkoj osobi koja je izvršila uslugu, nakon što je korisnik dostavio pismeni zahtjev uz predočenje računa ili drugog valjanog dokumenta o cijeni usluge za koju traži podmirenje troškova.         

   Sredstva pomoći korisnik može koristiti istovremeno s više osnova, a  isplaćuju se do utroška sredstava  osiguranih Programom javnih potreba u socijalnoj skrbi za tekuću godinu.  Rješenje o priznavanju prava troškova stanovanja donosi  JUO, a izvršava se do nastanka promijenjenih okolnosti  koja utječu na priznavanje ili visinu prava nakon čega se donosi novo rješenje a prava se priznaju s danom nastanka promijenjenih okolnosti.  

    Ako zbog promijenjenih okolnosti korisnik ne ispunjava uvjete za daljnje korištenje prava, pravo prestaje s danom nastanka promijenjenih okolnosti o kojima se korisnik dužan izjasniti JUO odmah po prestanku istih a najkasnije u roku 8 dana.

   Iznimno od odredbi iz stavka 2. ovog članka, ako su pojedina prava, koja prema ovoj Odluci osigurava Općina, po svojoj visini i/ili po svom opsegu utvrđena u višem iznosu od propisanog, te ukoliko bi to bitno utjecalo na kvalitetu života korisnika i njegove obitelji poglavito bolesnika, trudnica i djece,  Općina u pravilu može osigurati realizaciju tih prava u punom iznosu troška ili većem od propisanog pod uvjetom da ista prava korisnika s istog osnova  nisu već osigurana iz drugih izvora.

                                                          Članak 9.

   Pojedina prava propisana ovom Odlukom mogu se uskratiti ukoliko korisnik nije namjenski utrošio sredstva ili se utvrdi da korisnik nije dao istinite podatke o činjenicama o imovini, dohotku, članovima kućanstva i sl.

     Zahtjev za priznavanje pojedinog prava na naknadu za troškove stanovanja podnesen do 15. u mjesecu, korisniku se priznaje pravo i isplaćuje naknade za tekući mjesec do kraja mjeseca. 
  Ukoliko se radi o naknadi koja se isplaćuje direktno korisniku,  može se pokrenuti postupak i po službenoj dužnosti kad Jedinstveni upravni odjel utvrdi ili sazna da je pokretanje postupka u interesu stranke pod uvjetom da su dostupni svi relevantni podaci o korisniku bitni  za postupak utvrđivanja  prava. 
       Naknade za koje su zahtjevi podneseni iza 15. u mjesecu u pravilu se isplaćuju do kraja slijedećeg mjeseca na račun isporučitelja usluge ili račun korisnika.

1.1.Naknada  za troškove grijanja

                                                      Članak 10.

     Sredstva za troškove grijanja, odnosno ogrjeva korisnicima zajamčene minimalne naknade koji se griju na drva dodjeljuju se u upravnom postupku i ona čine dio ukupnih troškova stanovanja, a iznos po korisniku je onaj koji je za tu svrhu osiguran u državnom proračunu. Dinamika isplate sredstava odvijati će se na način koji je povoljniji za korisnika, iznimno ukoliko se procijeni da se neće ostvariti svrha, sredstva se mogu isplatiti odjednom na početku sezone grijanja.        

      Rješenje o priznavanju prava na troškove grijanja donosi se na temelju ostvarenog prava korisnika na zajamčenu minimalnu naknadu prema podacima nadležnog tijela socijalne skrbi i zahtjeva korisnika, utvrđuje ga JUO sukladno stavku 1. ovog članka i zahtjeva korisnika JUO, iznosa o visini potpore iz državnog proračuna. Ovisno o proračunskim mogućnostima  Općina može iz vlastitih sredstava odobriti uvećanje naknade za ogrjev. 
1.2. Komunalna naknada 

                                                                 Članak 11.

     Komunalna naknada koja je prihod Općine Lekenik može biti oslobođen korisnik zajamčene minimalne naknade. Korisnik pravo može ostvariti  temeljem podnesenog pisanog zahtjeva za razdoblje u kojem ima stečeno pravo Rješenjem ili popisom korisnika  izdanog od strane nadležnog tijela socijalne skrbi u punom ili djelomičnom iznosu obveze za korisnu površinu stambenog prostora koju zaista koristi.

     Zahtjev podnosi postojeći korisnik najkasnije do 15. siječnja ili novi korisnik do 15. u  mjesecu nakon što je ostvario pravo korisnika, pravo na oslobođenje se utvrđuje izdavanjem Rješenja  JUO, odjel zadužen za poslove komunalne naknade.

      Sredstva za komunalnu naknadu  osiguravaju se iz Proračuna Općine, a predviđena su Programom.

1.3. Najamnina za stambeni prostor

                                                              Članak 12.

    Općina Lekenik može korisniku zajamčene minimalne naknade, beskućniku ili žrtvi nasilja u obitelji ili žrtvi trgovanja ljudima koja nije u organiziranom smještaju podmirivati trošak najamnine za stambeni prostor, djelomično u iznosu do 30% visine zajamčene minimalne naknade ili do punog iznosa ako korisnik ispunjava jedan od  uvjeta:

· da ima prebivalište na području Općine Lekenik,

· da nema vlastite nekretnine u kojoj može stanovati ili je uslijed izvanrednih i kriznih okolnosti  spriječen u korištenju,

· da nije odbio drugi oblik stambenog ili organiziranog stambenog zbrinjavanja od nadležnog tijela ili druge pravne ili fizičke osobe, bližeg srodnika,

· da ne daje stan ili dio stana u podnajam,

· da se stan ili dio stana ne koristi u drugu svrhu osim za stanovanje,

· da korisnik nije sklopio ugovor o najmu sa srodnikom u uspravnoj liniji,

· da korisniku nije dodijeljen stan ili kuća u vlasništvu Općine na korištenje, 

· ostalo.

    Zahtjev za trošak najamnine i režijske troškove podnosi korisnik sukladno članku 10. stavku 2. ove Odluke  uz predočenje ugovora o najmu i troškova stanovanja (računa), a može se pokrenuti i po službenoj dužnosti kad Jedinstveni upravni odjel utvrdi ili sazna da je pokretanje postupka u interesu stranke.
Sredstva se planiraju  Programom.

1.4. Vodne usluge

                                                                Članak 13.

    Općina Lekenik može socijalno ugroženom stanovniku korisniku zajamčene minimalne naknade, žrtvi nasilja u obitelji ili žrtvi trgovanja ljudima, kao i osobama/obiteljima u nepovoljnim životnim okolnostima sukladno propisima kojim se uređuje socijalna skrb  i koji  ima pravo na naknadu za troškove stanovanja podmiriti trošak vodne usluge koja podrazumijeva usluge javne vodoopskrbe i odvodnje, u visini najviše do 40% od cijene vodne usluge koju mjesečno plaćaju korisnici vodnih usluga koji nisu socijalno ugroženi prema potrošenoj količini nužnoj za osnovne potrebe kućanstva. Razliku do pune cijene podmiruje sam korisnik ako nije zakonom drugačije propisano.
     Popis socijalno ugroženih korisnika jedinica lokalne samouprave dostavlja javnom isporučitelju vodnih usluga najkasnije do 10. prosinca tekuće godine za iduću godinu. Popis se redovito mijenja i dopunjuje, prema vremenu stjecanja statusa socijalno ugroženih stanovnika i dostavlja javnom isporučitelju vodnih usluga do 15. dana u tekućem mjesecu za idući mjesec.
       Zahtjev za ostvarivanje prava sufinanciranje troška javne vodoopskrbe i odvodnje podnosi socijalno ugrožena osoba ili obitelj s prihodima manjim od  osnovice za izračun zajamčene minimalne naknade koju propisuje Vlada Republike Hrvatske  Jedinstvenom upravnom odjelu Općine Lekenik uz obvezno priloženu presliku ugovora o priključku i zadnjeg plaćenog računa te ostalu dokumentaciju koju zatraži službenik.
      Rješenje o priznavanju prava na jednokratnu novčanu pomoć iz stavka 1. ovog članka donosi Jedinstveni upravni odjel, sufinancirani dio se plaća javnom vodnom isporučitelju po ispostavljenom računu. 

      Sredstva se planiraju Programom.

   1.5. Troškovi odvoza komunalnog otpada

                                                          Članak 14.

     Samcu ili kućanstvu korisniku zajamčene minimalne naknade nadležnog tijela socijalne skrbi priznaje se pravo na trošak odvoza komunalnog otpada iz kućanstva u visini važećeg cjenika koji se sastoji od fiksnog dijela, te cijene po broju pražnjenja spremnika mješovitog otpada tijekom mjeseca, a po ispostavljenom računu ovlaštene pravne osobe koja vrši uslugu.

     Zahtjev podnosi Korisnik koji koristi uslugu, koji je vlasnik/suvlasnik nekretnine, ili jedan od članova kućanstva, a dodjeljuju se u upravnom postupku sve dok se ne promjene okolnosti koje utječu na pravo naknade troškova. Pravo se neće priznati korisniku koji koristi stambeni prostor u vlasništvu druge osobe s kojom ne živi u istom kućanstvu a koja nije Korisnik.

Sredstva se osiguravaju Programom.

2.Jednokratna novčana pomoć

                                                       Članak 15.

     Jednokratna novčana pomoć priznaje se samcu i kućanstvima radi  unapređenja kvalitete života i osnaživanja korisnika u samostalnom zadovoljavanju osnovnih životnih potreba, te čija je trenutna socio-ekonomska  i zdravstvena situacija nepovoljna zbog teških životnih i obiteljskih prilika u kojima su se našli, a radi sprječavanja razvoja stanja koja ugrožavaju sigurnost i sprječavaju zadovoljenje  osnovnih životnih potreba i uključenost u zajednicu, te ih stavljaju u nepovoljniji položaj. 
                                                          Članak 16.

Kriteriji temeljeni na okolnostima u smislu članka 15.  su:

· Teške akutne i kronične bolesti, maligne bolesti podnositelja zahtjeva ili člana obitelji s kojim živi u zajedničkom kućanstvu koje zahtijevaju izvanredne izdatke koji ne idu na teret druge pravne osobe,

· Prirodne nepogode (požar, poplava, potres, klizišta,  i sl.) u slučaju da nije proglašena prirodna nepogoda na tom području, te da sredstva nisu osigurana iz drugih izvora financiranja, odnosno da oštećenik ne može sam sudjelovati u sanaciji do osposobljavanja nužnog prostora za život i stanovanje,

· Da okolnosti u kojima podnositelj živi izravno ugrožavaju njegov život ili zdravlje ili život i zdravlje članova njegovog kućanstva, osobito malodobne djece,

· Nabava nužne odjeće ili obuće ako se ne može nabaviti putem humanitarnih organizacija i slično,

· Nabave ortopedskih pomagala, informatičke opreme ili poboljšanja uvjeta stanovanja djece s teškoćama u razvoju i osoba s invaliditetom,

Ostale situacije koje pojedinu osobu, člana kućanstva, osobito djece, stavlja u nepovoljniji položaj zbog neimaštine.   
                                                           Članak 17.

     Za ostvarivanje pojedinih prava iz socijalne skrbi utvrđenih ovom Odlukom, propisuju se i dodatni uvjeti, sukladno odredbama ove Odluke.

    Dodatni uvjeti  temeljeni na okolnostima i kriterijima su:

· socijalni uvjet- ispunjava osoba kojoj je nadležno tijelo za socijalnu skrb priznao prava na zajamčenu minimalnu naknadu

· uvjet prihoda- prihodom se smatraju sva novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza.
                                                             Članak 18.

   Uvjet prihoda ispunjava svaka osoba čiji prosječni mjesečni prihod u zadnjih šest mjeseci koji prethode podnesenom zahtjevu za jednokratnu novčanu pomoć ne prelaze visinu prihoda određenu stavkom 2. točka 1. ovog članka. Stranka u postupku uvjet prihoda dokazuje Potvrdom Porezne uprave o visini dohotka, izvodom o visini plaće ili mirovine, dohotka od imovine, te drugih prihoda svih članova domaćinstva, osim u slučajevima prestanka radnog odnosa bez prava na naknadu za nezaposlene osobe što podnositelj dokazuje Potvrdom Hrvatskog zavoda za zapošljavanje.

    Ukupni prihod  kućanstva po članu ne smije prelaziti slijedeći iznos:

1. Samac  ili višečlane obitelji po članu kućanstva– iznosa osnovice za izračun  zajamčene minimalne naknade koji svojom odlukom određuje Vlada Republike Hrvatske.

       Jednokratnu novčanu pomoć ne može istovremeno ostvariti više osoba iz istog kućanstva.
      Novčana sredstva koja se ne smatraju prihodom propisana su Zakonom.

   Iznimno od stavka 2. točke 1. ovog članka načelnik općine Lekenik može svojom Odlukom odobriti  jednokratnu pomoć ukoliko cenzus prihoda podnositelja prelazi maksimalan predviđeni iznos ukoliko su nastupile takve izvanredne životne okolnosti zbog kojih bi izostao  učinak zadovoljenja osnovnih životnih potreba poglavito ako se radi o potrebama djece, potrebi za lijekovima ili liječenju i sl..

2.1. Jednokratna novčana naknada za korisnike zajamčene minimalne naknade

                                                              Članak 19.

   Korisnici zajamčene minimalne naknade koji ispunjavaju socijalni uvjet i imaju prebivalište na području Općine Lekenik, ostvaruju pravo na jednokratnu novčanu pomoć  jednom,  do dva puta godišnje najviše do iznosa osnovice za izračun iznosa zajamčene minimalne naknade koji svojom Odlukom određuje Vlada Republike Hrvatske.
   Zahtjev za ostvarivanje prava na jednokratnu novčanu pomoć ostvaruje korisnik zajamčene minimalne naknade pod uvjetom da se nalazi na važećem popisu i ili dostavom Rješenja nadležne nadležnog tijela.

   Rješenje o ostvarenom pravu donosi JUO, a sredstva su planirana Programom.

2.2. Jednokratna novčana pomoć socijalno ugroženim građanima i obiteljima

                                                            Članak 20.

     Pravo na jednokratnu novčanu pomoć ima svaki građanin s prebivalištem na području Općine Lekenik koji ispunjava jedan ili više kriterija propisanih člankom 16. i  ispunjava uvjet prihoda propisan člankom 18. stavkom 2. točkom 1. ove Odluke najviše do iznosa  osnovice  za izračun iznosa zajamčene minimalne naknade koji svojom Odlukom određuje Vlada Republike Hrvatske. 
   Zahtjev za ostvarivanjem prava na jednokratnu novčanu pomoć podnosi samac ili jedan član kućanstva koji ispunjava jedan ili više kriterija  iz stavka 1. ovog članka. 

   Podnositelj zahtjeva dužan je dostaviti potrebnu dokumentaciju kojom u postupku ostvarivanja prava dokazuje bitne činjenice, a to su Izjava o zajedničkom domaćinstvu,  potvrde za nezaposlene članove od HZZ, Izjavu da nemaju drugih pokretnina i nekretnina od kojih mogu ostvariti ili ostvaruju prihod, te ostalu dokumentaciju koju zatraži službenik koji provodi postupak, a kojom dokazuje svoj socijalni status. Potvrde o visini dohotka od Porezne uprave Sisak za sve punoljetne članove domaćinstva pribavlja Općina Lekenik ako su za to ispunjeni uvjeti.
   Iznimno od stavka 1. ovog članka načelnik općine Lekenik može svojom Odlukom utvrditi i veći iznos jednokratne pomoći ukoliko kod korisnika nastupe takve izvanredne okolnosti zbog kojih predviđena sredstva ne bi bila dostatna za zadovoljenje izvanredne potrebe ili bi izostao  učinak zadovoljenja osnovnih životnih potreba.

   Rješenje o ostvarivanju prava iz stavka 1. ovog članka donosi u upravnom postupku JUO, a sredstva su planirana Programom.
2.3 Jednokratna novčana pomoć za rođenje djeteta

                                                            Članak 21.

   Pravo na jednokratnu novčanu pomoć pri rođenju djeteta ostvaruje jedan roditelj, samohrani roditelj, jednoroditeljska  obitelj, roditelj-staratelj, Hrvatski državljanin s prebivalištem na području Općine:

- kod kojeg dijete živi i ima prijavljeno prebivalište, 

- podnošenjem zahtjeva najkasnije do trećeg mjeseca starosti djeteta.  

  Iznimno u slučajevima kad roditelji-staratelji nemaju  prijavljeno prebivalište na području Općine Lekenik, ali su  u tom periodu stekli ili grade nekretninu s namjerom trajnog nastanjenja i dobili dijete, također ostvaruju pravo na novčanu pomoć pod uvjetom da daju izjavu da isto pravo nisu ostvarili prema mjestu prethodne prijave prebivališta kao i Izjavu o namjeri trajnog nastanjenja i prijave prebivališta.

   Isto tako u slučaju kad roditelj propusti u propisanom roku stavka 1. podstavka 2. dostaviti zahtjev iz iznimno opravdanih okolnosti i razloga, pravo na pomoć moći će naknadno ostvariti uz predočenje odgovarajuće dokumentacije ili izjave o razlozima zbog kojih su propustili zatražiti predmetno pravo. 

   Ostale uvjete i kriterije, potrebnu dokumentaciju, te visinu iznosa novčane pomoći za rođenje djeteta propisuje općinski načelnik posebnom Odlukom.

Pravo na novčanu naknadu za novorođenče odobrava JUO Općine Lekenik Rješenjem u upravnom postupku, a  sredstava su planirana  Programom.

    2.4. Jednokratna novčana pomoć za roditelje posvojitelje

                                                           Članak 22. 
        Roditelji posvojitelji s područja Općine Lekenik nakon zasnovanog posvojenja imaju pravo na jednokratnu novčanu pomoć za pripremu obitelji i kućanstva za smještaj i ostale potrebe posvojenog malodobnog djeteta.


Zahtjev za ostvarivanje prava na jednokratnu novčanu pomoć iz stavka 1. ovog članka  podnosi roditelj posvojitelj JUO Općine Lekenik u roku šest mjeseci od dana posvojenja uz predočenje dokumentacije kojom se dokazuje posvojenje.


Iznos jednokratne novčane pomoći ne može biti manji niti veći od jednokratne novčane pomoći za rođenje djeteta.


Rješenje o priznavanju prava na jednokratnu novčanu pomoć iz stavka 1. ovog članka donosi JUO, a sredstva se planiraju Programom.

3.Sufinanciranje stipendija  za obrtnička zanimanja      
                                                           Članak 23.

   Pravo na sufinanciranje stipendije za obrtnička zanimanja imaju učenici sa područja Općine Lekenik upisani u jedan od obrazovnih programa deficitarnih zanimanja uz obvezu da redovito pohađaju nastavu i izvršavaju školske obveze.

   Sva prava i obveze korisnika propisati će i nadzirati Obrtnička komora SMŽ.

   Općina Lekenik će posebnom Odlukom propisati iznos u kojem će sufinanciranjem pomoći i podržati stipendiranje, a sredstva su planirana Programom.

   O pravima i obvezama koje proizlaze iz stavka 1. ovog članka Općina Lekenik zastupana po općinskom načelniku i Obrtnička komora Sisak definirati  će Sporazumom.

4. Jednokratna novčana  potpora učenicima i studentima

                                                          Članak 24
     Pravo na jednokratnu novčanu potporu za školsku/akademsku godinu imaju učenici srednjih škola i studenti koji:

1. su redovno upisali školsku/akademsku godinu,

2. koji imaju prebivalište na području Općine Lekenik prije objavljivanja  natječaja,

3. koji nisu stariji od 26. godina,

4. koji ne ponavljaju školsku/akademsku godinu,

5. koji zadovoljavaju propisanu razinu uspješnosti ostvarenu u prethodnoj školskoj školskoj/akademskoj godini. 

   Posebnom Odlukom Općinskog načelnika propisati će se prosjek uspješnosti  učenika/redovnog studenta ostvaren u prethodnoj godini, te kriteriji kojima pristupnik stječe prednost pri bodovanju

   Općinski načelnik posebnom Odlukom propisuje imovinski cenzus po članu kućanstva,  uvjete, kriterije, visinu novčane potpore, broj korisnika, njihova prava i obveze, utvrđuje rang listu i raspisuje natječaj, te potpisuje ugovore s korisnicima.

     Zahtjevi se podnose sukladno posebnom propisu putem javnog natječaja/poziva, a sredstva su planirana Programom.   
5.  Subvencioniranje međumjesnog prijevoza za redovne studente akademske godine

                                         Članak 25.

       Pravo na sufinanciranje međumjesnog prijevoza imaju redovni studenti koji ne koriste uslugu smještaja van područja prebivališta. 
      Pod javnim međumjesnim prijevozom podrazumijeva se prijevoz autobusom ili vlakom od mjesta prebivališta, odnosno najbližeg kolodvora ili stajališta do mjesta studiranja i natrag s kojim Općina ima potpisan ugovor.

   Troškove javnog prijevoza za redovne studente Općina Lekenik će subvencionirati u određenom postotku cijene mjesečne/polumjesečne karte u razdoblju trajanja akademske godine ovisno o modelu sufinanciranja drugih dionika.

    Zahtjev za ostvarivanje prava opisanog u stavku 2. ovog članka Općini podnosi punoljetni student na redovnom studiju. 

    Načelnik Općine Lekenik odlukom utvrđuje pravo na sufinanciranje, te je zadužen za potpisivanje ugovora s ovlaštenim autoprijevoznicima i prijevoznicima željeznicom o subvencioniranju međumjesnog prijevoza redovnih studenata.

   Kriterije i uvjete za subvencioniranje javnog prijevoza redovnih studenata s područja Općine Lekenik, općinski načelnik Općine Lekenik propisati će svojom Odlukom.

6. Novčana pomoć udrugama slijepih, oboljelih od mulitple skleroze i liječenih od raka

                                                             Članak 26.

     Jednokratnu financijsku pomoć mogu ostvariti udruga slijepih, udruga oboljelih od multiple skleroze i liječenih od raka koje djeluju na području Općine ili Sisačko-moslavačke županije i koje u pravilu svojim programom obuhvaćaju korisnike s područja Općine.

     Zahtjev za dodjelu sredstava mora podnijeti udruga, a sredstva su planirana Programom. Odluku o ostvarivanju prava iz stavka 1. ovog članka donosi Općinski načelnik.      
7. Prigodna jednokratna naknada uoči Božića i Uskrsa umirovljenicima i  umirovljenici s inozemnim i/ili tuzemnim mirovinama-porezni rezidenti, korisnicima nacionalne naknade za starije osobe,  korisnicima zajamčene minimalne naknade, nezaposlenim hrvatskim braniteljima i korisnicima novčane naknade za nezaposlene hrvatske branitelje 

                                                              Članak 27.

   Pravo na prigodnu jednokratnu novčanu naknadu uoči božićnih ili uskrsnih blagdana sukladno posebnoj Odluci, ostvaruju umirovljenici koji primaju hrvatske mirovine i umirovljenici s inozemnim i/ili tuzemnim mirovinama-porezni rezidenti, korisnici nacionalne starosne mirovine, korisnici zajamčene minimalne naknade, nezaposleni hrvatski branitelji i korisnici novčane naknade za nezaposlene hrvatske branitelje Domovinskog rata s prebivalištem na području Općine Lekenik koji se kao takvi vode u odgovarajućim zbirkama podataka.

   Visinu iznosa, kriterije, uvjete, potrebnu dokumentaciju i način isplate propisuje posebnom Odlukom Općinsko vijeće, a sredstva su planirana Programom.

    Za provođenje ove Odluke zadužen je JUO Općine Lekenik.

8. Jednokratni trošak međumjesnog prijevoza nezaposlenim osobama zbog sudjelovanja na sajmu poslova

                                                              Članak 28.

   Pravo na jednokratan trošak međumjesnog prijevoza nezaposlenih osoba na sajam poslova u Sisku imaju nezaposlene osobe s prebivalištem na području Općine Lekenik ukoliko ista nisu osigurana iz nekog drugog izvora javnog financiranja.

   Zahtjev podnosi Hrvatski zavod za zapošljavanje Sisak sa zbirnim popisom korisnika, a sredstva na bazi dnevnih karti se isplaćuju odabranom prijevozniku za onoliko korisnika koji će sudjelovati na sajmu i onoliko dana koliko su obvezni na sajmu sudjelovati.

   Odluku o financiranju ove mjere donosi Općinski načelnik, sredstva su planirana Programom.

9. Novčana pomoć za ublažavanje posljedica prirodnih nepogoda  i drugih vrsta ugroze

                                          Članak 29.

Prirodnom nepogodom, u smislu ovoga članka, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, širenje zaraze, uzrokuju oboljenja i žrtve,  štetu na imovini i/ili njezin gubitak te štetu na javnoj infrastrukturi i/ili u okolišu.

Sredstva pomoći za ublažavanje i djelomično uklanjanje posljedica prirodnih nepogoda iz ovoga članka odnose se na novčana sredstva ili ostala materijalna sredstva, kao što je oprema za zaštitu imovine fizičkih i/ili pravnih osoba, javne infrastrukture te zdravlja i života stanovništva, koja su potrebna za djelomičnu sanaciju štete nastale od prirodne nepogode ili druge ugroze neophodnih za život oštećenika upisanih u registar šteta pod uvjetom da ista nisu osigurana iz nekog drugog izvora financiranja.

Pomoć se može pružiti i pojedincu za individualnu štetu manjih razmjera i kad nije proglašena prirodna nepogoda,  izazvanu  prirodnim putem, a ne nemarom pojedinca.

Sredstva su planirana Programom za tekuću godinu,  te su ista strogo namjenska.

Općinski načelnik će svojom Odlukom propisati iznos sredstava pomoći iz stavka 2. ovog članka ovisno o vrsti nepogode, razmjerima i vrsti štete, posljedicama za stanovništvo,  te proračunskim mogućnostima.
10. Sufinanciranje smještaja u učeničkim i studenskim domovima
                                                             Članak 30.
        Općina Lekenik sufinancirati će sa iznosom do 50,00 eura mjesečno trošak smještaja učenika srednjih škola i redovitih studenata u učeničkim i studenskim domovima za učenike i studente koji se školuju van mjesta prebivališta i smješteni su u učeničkim i studentskim domovima, ukoliko ista usluga nije financirana u cijelosti iz nekog drugog javnog izvora financiranja.

       Zahtjev za sufinanciranjem podnosi roditelj/skrbnik ili sam korisnik ukoliko je punoljetna osoba, a uz zahtjev dostavljaju se: potvrda škole ili fakulteta da je korisnik upisan u srednju školu u tekućoj školskoj godini ili da je upisan kao redovni student u tekućoj akademskoj godini, ugovor ili potvrda o smještaju u učenički ili studenski dom, te potvrda učeničkog ili studentskog doma da smještaj nije u cijelosti financiran iz nekog drugog javnog izvora financiranja. Općinski načelnik će s korisnikom ove novčane pomoći sklopiti ugovor o sufinanciranju smještaja za tekuću školsku/akademsku godinu, kojim će regulirati međusobna prava i obveze.
       Korisnik je dužan davatelja sredstava najkasnije u roku osam dana  obavijestiti o okolnostima koje utječu na ostvarivanje predmetnog prava. U slučaju neosnovano stečenih sredstava korisnik je dužan izvršiti povrat financijskih sredstava u roku koji zada davatelj.

II. DRUGE POMOĆI U SOCIJALNOJ SKRBI
1.Socijalni paketi  i darovi za djecu

                                                             Članak 31.

   Općina Lekenik osigurava sredstva za socijalne  pakete za korisnike zajamčene minimalne naknade  prema mjesečnom popisu nadležnog tijela za socijalni rad, tijekom godine. Sadržaj paketa osigurava i dijeli jednom mjesečno Hrvatski crveni križ (socijalna samoposluga) kao jedino nadležno tijelo humanitarne djelatnosti, a paketi sadrže osnovne namirnice za kućanstvo i/ili higijenu, sadržaj paketa može svaki mjesec varirati.

   Jedna od socijalnih mjera pomoći za  djecu s područja Općine Lekenik  koji su u potrebi, odnosno socijalno osjetljivije skupine na granici siromaštva može biti dar u naravi u vidu paketa prigodnog sadržaja za djecu. Popis djece u potrebi može se osigurati prema podacima nadležnog tijela za socijalni rad, mjesnih odbora i drugih socijalnih ustanova, obrta ili udruga.

   Visina sredstava koja se osiguravaju na godišnjoj razini za pakete u naravi i darove opisane u stavku 1. i 2. ovog članka planiraju se Programom, a  ugovor za provođenje usluge nabave i podjele s Općinom Lekenik zastupanom općinskim načelnikom potpisuje GDCK Sisak.

1.1.  Darovi za djecu za Sv. Nikolu i Božić

                                                              Članak 32.

   Općina prema potrebi može osigurati prigodne darove za djecu s područja Općine Lekenik u povodu Sv. Nikole i Božića.

   Zahtjev mogu podnijeti Mjesni odbori, zajednice, ustanove i udruge u području skrbi o djeci ili prilikom provođenja prigodnih programa za djecu, te drugi korisnici,  s točnim brojem djece najkasnije do 06. studenog tekuće godine, a podjelu osiguravaju sami.

   Odluku o financiranju prigodnih darova za djecu donosi Općinski načelnik, a sredstva su planirana Programom.

2.Sufinanciranje organiziranog boravka djece u Dječjem vrtiću Lekenik

                                                             Članak 33.
   Pravo na sufinanciranje cjelodnevnog boravka djece u dječjem vrtiću Lekenik ostvaruju roditelji koji imaju prebivalište na području Općine Lekenik, čija su djeca upisana u  cjelodnevni programa predškolskog odgoja i obrazovanja koji provodi vrtić i koja su ostvarila pravo na umanjenje prema postotku propisanom  posebnom Odlukom o cijeni vrtića  koju donosi Općinsko vijeće.

    Zahtjev za sufinanciranje podnosi ustanova s popisom broja djece, postotkom umanjenja i brojem dana korištenja usluge, te ukupnog iznosa za prethodni mjesec. 

   Odluku o isplati sufinanciranja po zahtjevu Dječjeg vrtića donosi Općinski načelnik, a sredstva su planirana Programom.

3.Sufinanciranje organiziranog boravka djece u vrtiću izvan područja stanovanja

                                                                    Članak 34. 
    Općina Lekenik će sufinancirati cijenu smještaja i dnevnog boravka u dječjem vrtiću, ustanovi i obrtu van područja Općine Lekenik u iznosu 60% od ukupnog iznosa koji podmiruje roditelj/skrbnik djeteta koji je podnio zahtjev za upis u vrtić ali nije ostvarilo pravo smještaja i dnevnog boravka u dječjem vrtiću Lekenik, ako ispunjavaju sljedeće uvjete: 

- da dijete i roditelj, odnosno skrbnik s kojim dijete živi, imaju prebivalište na području Općine Lekenik što se dokazuje potvrdom MUP-a o prebivalištu koju pribavlja Općina   Lekenik; 

- da u Dječjem vrtiću Lekenik za novu pedagošku godinu kod upisa dijete nije ostvarilo pravo smještaja i dnevnog boravka isključivo iz razloga nedostatka smještajnog kapaciteta,  

- da je dijete za koje se traži sufinanciranje upisano u program predškolskog odgoja u dječjem  vrtiću van Općine Lekenik, te ustanovi ili obrtu registriranom za cjelodnevni boravak djece (10 sati) što se dokazuje dokumentom o upisu tog dječjeg vrtića, ustanove ili obrta.
Roditelji tj. skrbnici djece podmiruju razliku do pune cijene dječjeg vrtića, ustanove ili obrta van područja Općine Lekenik. 

Zahtjev za ostvarivanje prava na sufinanciranje podnosi  se JUO Općine Lekenik te se uz njega prilažu preslike isprava opisane u stavku 1. ovog članka. 
 Jedinstveni upravni odjel može zahtijevati i druge dokaze u svezi ostvarivanja prava iz stavka 1. ovog članka.

  O zahtjevu za priznavanje prava na sufinanciranje odlučuje Općinski načelnik temeljem donesene odluke. Općinski načelnik s podnositeljem zahtjeva sklapa ugovor o priznavanju prava te reguliranju  međusobnih prava i obveza.

  Sredstva iz stavka 1. ovog članka predviđena su Programom. 
4.Sufinanciranje troškova školske prehrane učenika OŠ 

                                                      Članak 35.

     Pravo na sufinanciranje školske prehrane u OŠ „Mladost“ Lekenik, kao mjeri s ciljem da svako dijete ima osiguran jedna obrok, Općina će sukladno posebnoj Odluci o visini subvencije, osigurati za djecu/učenike u riziku od siromaštva koji koriste uslugu školske kuhinje, prema preporuci škole, pod uvjetom da sredstva nisu osigurana iz drugih izvora.

    Kriteriji za sufinanciranje su:

     1.djete/djeca roditelja  u potrebi koji ne mogu sami osigurati sredstva za   školsku kuhinju, 

 2. djeca roditelja korisnika zajamčene minimalne naknade,

   Zahtjev za sufinanciranje sukladno stavku 1. ove Odluke podnosi OŠ Mladost Lekenik najkasnije do svakog  05. u mjesecu za broj učenika i dana koji su u prethodnom mjesecu  koristili školsku kuhinju. 

      Odluku o sufinanciranju školske prehrane iz stavka 1. ovog članka,  broju učenika i iznosu  troška po učeniku donosi Općinski načelnik Općine Lekenik, a sredstva su planirana Programom.

5.Sufinanciranje troškova obuke plivanja prema programu OŠ

                                                         Članak 35.  

     Za učenike OŠ Mladost Lekenik, polaznike obuke plivanja, kao jednog od oblika fizičkog odgoja, općina može snositi troškove obuke prema cjeniku odabranog bazena, kao i troškove prijevoza, čime potiče razvijanje tjelesne jakosti i zdravlja u djece.

   Zahtjev za sufinanciranjem obuke plivanja podnosi ravnatelj OŠ Mladost Lekenik prema broju djece/korisnika, a  sredstva su planirana Programom.

   Općinski načelnik potpisuje ugovor o međusobnim pravima i obvezama iz stavka 1. ovog članka sa podnositeljem zahtjeva i/ili ovlaštenikom koji provodi program obuke plivanja.  

6.Osiguravanje grobnog mjesta za umrlog Hrvatskog branitelja Domovinskog     

Rata i sufinanciranje dijela pogrebnih troškova  
                                                            Članak 37.

   Pravo na besplatno minimalno opremljeno grobno mjesto na jednom od mjesnih groblja u vlasništvu Općine ima umrli Hrvatski branitelj Domovinskog rata s prebivalištem na području Općine Lekenik koji nema u vlasništvu grobno mjesto od ranije o čemu odluku donosi Općinski načelnik. 
     Zahtjev za refundaciju troškova osiguranja opremljenog grobnog mjesta podnosi ovlaštena pravna osoba koja je izvršila uslugu ukopa i upravlja grobljima, dostavom računa i preslikom osobne i braniteljske iskaznice pokojnika, a sredstva su planirana  Programom.
    Članovima uže obitelji, bližem srodniku ili osobi koja je za života skrbila o umrlom Hrvatskom branitelju Domovinskog rata ili osobi koja je preuzela brigu o ukopu u pravilu se može sufinancirati dio pogrebnih  troškova osnovne pogrebne opreme, ukop i prijevoz pokojnika u visini 30% iznosa koji nije podmiren od strane nadležnog ministarstva.

      Preostali neplaćeni dio pogrebnih troškova dužna je podmiriti fizička osoba koja je pokrenula postupak ukopa.

      Zahtjev za sufinanciranjem pogrebnih troškova opisanih u stavku 3. ovog članka pokreće ovlaštena fizička osoba, odluku o sufinanciranju donosi općinski načelnik.

7. Sufinanciranje nabave drugih dopunskih i pomoćnih nastavnih sredstava i školskog pribora za učenike OŠ s području Općine Lekenik

                                                          Članak 38.

   Pravo na sufinanciranje  nabave dopunskih i pomoćnih nastavnih sredstava i školskog pribora imaju svi učenici od 1.-8. razreda  OŠ na području Općine Lekenik sukladno posebnoj Odluci koji  imaju valjani račun o kupnji.

   Zahtjev za isplatom sredstava podnosi roditelj/staratelj djeteta s prebivalištem na području Općine Lekenik, za dijete  koje pohađa jednu od osnovnih/područnih škola, visinu iznosa, kriterije i potrebnu dokumentaciju propisuje posebnom Odlukom Općinski načelnik, a sredstva su planirana Programom.

   Rješenje u upravnom postupku  donosi JUO.

8.Sufinanciranje produženog boravka djece u OŠ Mladost Lekenik

                                                           Članak 39.

   Općina Lekenik sufinancirati će projekt produženog boravka u Osnovnoj školi Mladost Lekenik u iznosu  od 25% plaće osobe zaposlene u produženom boravku.

  Općinski načelnik će međusobna prava i obveze te visinu iznosa usluge iz stavka 1. ovog članka utvrditi sa ostalim dionicima potpisivanjem Ugovora ili Sporazuma.

    Zahtjev za isplatom sredstava za prethodni mjesec podnosi osnovna škola.

   Sredstva za ovaj projekt planirana su Programom.
III. SOCIJALNE USLUGE

1.Sufinanciranje troškova za rad logopeda

                                                               Članak 40.

     Općina Lekenik prema potrebi  sufinancira troškove  rada logopeda s djecom ili odraslom osobom s područja Općine, a koji uslugu pruža na području Općine Lekenik ili ako ta usluga nije osigurana na području općine ili nema dovoljno kapaciteta može se uzeti u razmatranje rad logopeda sa šireg područja na način da sufinancira  50% cijene pojedinog individualnog tretmana kojeg plaća roditelj ukoliko ima dostatnih sredstava u Proračunu 
   Zahtjev za realizaciju troškova može podnijeti  ustanova, udruga ili obrt registriran za rad u području poremećaja u govoru odnosno logoped, roditelj djeteta ili odrasla osoba  s poteškoćama u govornom području. Uslugu Općina može ugovoriti sa više dionika s područja općine, županije i šire.

   Općinski načelnik sa ovlaštenikom potpisuje sporazum kojim regulira međusobna prava i obveze, a sredstva su planirana Programom.

2. Sufinanciranje programa rehabilitacije djece s teškoćama u razvoju i djece s invaliditetom

                                                               Članak 41. 
     Općina Lekenik sufinancira troškove rehabilitacije djece s teškoćama u razvoju i djece s invaliditetom koja imaju prebivalište na području Općine Lekenik na način da sufinancira 30% cijene usluge jednog ili više programa rehabilitacije provođenje kojih nije osigurano na području Općine Lekenik, ili se zbog nedostatka kapaciteta ne mogu provoditi na području Općine Lekenik a čije plaćanje nije osigurano iz drugih izvora javnog financiranja. 

     Roditelj/staratelj uz zahtjev dostavlja obveznu medicinsku dokumentaciju liječnika specijaliste kojom se dokazuje da je dijete upućeno na određeni oblik rehabilitacije i potvrdu ili ugovor ustanove, kabineta, poliklinike ili drugog ovlaštenog provoditelja rehabilitacije o provođenju rehabilitacije za to dijete.

           Općina Lekenik prema potrebi može sufinancirati programe rehabilitacije koji se provode organizirano u ustanovama, centrima, kabinetima i drugim ovlaštenim oblicima rehabilitacije na području Općine Lekenik.

             Odluku o visini subvencioniranog iznosa i modela isplate sredstava iz stavka 3. ovog članka donosi općinski načelnik koji sa ovlaštenikom potpisuje ugovor.

3. Osiguravanje pogrebne usluge za osobe bez bližih srodnika

                                                              Članak 42.
     Jednokratna naknada za pogrebne troškove priznaje se za osnovnu opremu, prijevoz i pogreb pokojnika koji nema zakonskog ili ugovornog obveznika uzdržavanja, čiji bliži srodnici opravdano nisu u mogućnosti snositi troškove,  te za  osobe koje su u času smrti bile korisnici prava na zajamčenu minimalnu naknadu odnosno ispunjavaju jedan od uvjeta i to u slučajevima kada sredstva nisu odobrena od nadležnog tijela za socijalnu skrb,  Hrvatske vojske, u udruzi za solidarnu posmrtnu pripomoć ili iz police osiguranja ili drugih izvora. 
   Sredstva ili dio odobrenih sredstava za osnovnu minimalnu socijalnu opremu, trošak ukopa, prijevoz pokojnika i grobno mjestu u vlasništvu Općine Lekenik ukoliko pokojnik nema obiteljsku grobnicu ili grobno mjesto,  osigurava Općina Lekenik, a isplaćuju se pravnoj osobi koja je izvršila uslugu pogreba prema ispostavljenom računu.

   Zahtjev za podmirenje ukopa po minimalnim socijalnim standardima podnosi osoba koja je bila najbliža pokojniku, zdravstvena ustanova, nadležno tijelo ili JUO po službenoj dužnosti.

   Odluku o pravu na naknadu troškova, visinu i isplatu ovih troškova donosi općinski načelnik, a sredstva su planirana Programom.

  Ukoliko se naknadno utvrdi da je osoba za koju su troškovi ukopa podmireni iz sredstava proračuna Općine imala obitelj, rodbinu, zakonskog ili ugovornog obveznika uzdržavanja ili imovinu značajnije vrijednosti, Općina ima pravo od istih ili od nasljednika imovine pokojnika zatražiti povrat sredstava ili se naplatiti kroz drugi oblik naplate u visini nastalih troškova. 

  4. Stambeno zbrinjavanje
                                                               Članak 43.

     Osobe koje nemaju osiguran nikakav stambeni smještaj, a ne ostvaruju prava propisana Zakonom o socijalnoj skrbi, Općina će u pravilu zbrinuti ukoliko posjeduje ili raspolaže nekretninama predviđenima za stanovanje.

     Zahtjev za stambeno smještanje pokreće korisnik ukoliko su ispunjeni prethodni uvjeti postojanja odgovarajućeg stambenog prostora, te uvjeti koje ispunjava sam korisnik sukladno posebnim propisima.

   U slučaju stambenog zbrinjavanja korisnik će sa Općinom Lekenik potpisati ugovor o međusobnim pravima i obvezama s osnova korištenja prostora i ostalih troškova.       

5. Sufinanciranje rada sigurne kuće    

                                                              Članak 44.

   Općina Lekenik će jednim dijelom sufinancirati rad skloništa za žene i djecu žrtve nasilja u obitelji (u daljnjem tekstu: Sigurna kuća) koju na području SMŽ vodi Centar za žene Adela kao mjeru pomoći žrtvama nasilja u obitelji.

   Zahtjev za isplatom sredstava podnosi Sigurna kuća najkasnije do 05. prosinca.

   Sporazum o sufinanciranju Sigurne kuće potpisati će Općinski načelnik, a sredstva su planirana Programom.

6. Pomoć u kući za starije osobe

                                                             Članak 45.

   Uslugu pomoć lokalne zajednice za ugodno življenje osoba treće dobi Općina Lekenik provodi se u okviru projekta, a za područje  Općine Lekenik.

   Kroz projekat se želi postići pozitivan  utjecaj na niz različitih aspekata socio-ekonomskih problema pojedinaca i zajednice u cjelini i vaninstitucionalne skrbi, pomažući osobama starije dobi u higijeni prostora, osiguravanju lijekova, hrane i svih onih svakodnevnih potreba koje zbog starosti ne mogu zadovoljiti sami.

   Na ovaj način utječe se na smanjenje siromaštva i socijalne isključenosti te izravno doprinosi revitalizaciji ruralnih i teško dostupnih područja.

    Ugovor o  provođenju projekta s dionicima (nadležnim  Ministarstvom i partnerima) potpisuje Općinski načelnik, sredstva su predviđena Programom, a osigurana su kroz projekt.

                                                        Članak 46.
    Pomoć u kući također mogu pružati  i druge ustanove kao što su centri za pomoć u kući, domovi socijalne skrbi, centri za pružanje usluga u zajednici, udruge, vjerske zajednice, druge pravne osobe i obrtnici koji pružaju socijalne usluge, te fizičke osobe koje usluge pomoći u kući obavljaju kao profesionalnu djelatnost na način i u  skladu s propisima.

               RAD ZA OPĆE DOBRO

                                                              Članak 47.

    Općina Lekenik može organizirati rad za opće dobro bez naknade za radno sposobne i djelomično radno sposobne samce ili članove kućanstva koji su korisnici prava na zajamčenu minimalnu naknadu te snositi troškove za provedbu rada za opće dobro i zaštite na radu.

    Rad za opće dobro bez naknade izvršava se na temelju ugovora kojim se određuje trajanje rada, mjesto obavljanja rada, opseg i vrsta posla. Radno sposoban i djelomično radno sposoban samac ili član kućanstva koji je korisnik prava na zajamčenu minimalnu naknadu dužan je odazvati se pozivu Općine za sudjelovanje u radovima za opće dobro bez naknade.      

     Obveza se ne odnosi na osobe koje su izuzete Zakonom. U radovima za opće dobro bez naknade korisnici  mogu mjesečno sudjelovati prema broju sati utvrđenih Zakonom. 
        Radno sposobnom ili djelomično radno sposobnom samcu ili članu kućanstva koji se ne odazove pozivu Općine za sudjelovanje u radovima za opće dobro bez naknade sukladno posebnim propisima, u pravilu se ukidaju sva stečena socijalna prava koja osigurava Općina.

      Općina surađuje sa nadležnom ustanovom za zapošljavanje u provođenju mjera rada za opće dobro bez naknade.

              NADLEŽNOST I POSTUPAK

8                                                             Članak 48.

     Odlukom načelnika propisati će se pravo, vrsta, način i iznos pojedinih pomoći, a sukladno predviđenim sredstvima u Programu i odredbama ove odluke.

    Isplatu sredstava   po nalogu načelnika provodi JUO.

   Općinski načelnik može Zaključkom odobriti ostale pomoći koje nisu obuhvaćene postojećim oblicima socijalne skrbi i ovom Odlukom, a koje zahtijevaju nepredviđene okolnosti od značaja za građane.

                                                             Članak 49.

     Uz zahtjev za ostvarivanje prava iz ove Odluke podnositelj zahtjeva dužan je nadležnom upravnom tijelu  dostaviti odgovarajuće isprave, te dokaz o opravdanosti i osnovanosti Zahtjeva propisima koje su već propisane ovom odlukom uz mogućnost traženja dodatne dokumentacije koja bitno utječe na postupak odobravanja pomoći.

     U slučaju trajnijeg ostvarivanja nekog prava iz ove Odluke, nadležno upravno tijelo može od korisnika prava zatražiti odgovarajuće isprave i dokaze tijekom korištenja prava.      

     U postupku rješavanja Zahtjeva nadležno upravno tijelo može posjetom obitelji, odnosno mjestu boravka korisnika na prikladan način ispitati činjenice, okolnosti i uvjete  koji mogu bitno utjecati na utvrđivanje prava.
                                                            Članak 50.

   Ukoliko zbog smanjenog ostvarivanja proračunskih prihoda nema dovoljno sredstava za isplatu pomoći  i potpora utvrđenih ovom Odlukom, općinski načelnik će privremeno obustaviti isplatu istih ili odobriti isplatu u umanjenom iznosu, a ako prihodi budu trajno smanjeni predložiti će Općinskom vijeću izmjene Programa javnih potreba u socijalnoj skrbi Općine Lekenik za tekuću godinu.          

                  VOĐENJE EVIDENCIJE I DOKUMENTACIJE 

                                                            Članak 51. 

       Na prikupljanje, obradu, pohranjivanje, posredovanje i korištenje podataka koje sadrže zbirke podataka te na zaštitu informacijske privatnosti pojedinca primjenjuju se propisi kojima se uređuje zaštita osobnih podataka i zaštita tajnosti podataka.
ZAVRŠNE ODREDBE

                                            Članak 52.

     Sredstva za ostvarivanje prava utvrđenih ovom Odlukom predviđaju se Programom, a  osiguravaju se u Proračunu Općine Lekenik.

                                                            Članak 53.

   Danom stupanja na snagu ove Odluke, prestaje važiti Odluka o socijalnoj skrbi Općine Lekenik    („Službeni vjesnik“ broj 83/22, 85/24, 13/25, 67/25 i 105/25.).                                                        

                                                            Članak 54.

     Ova Odluka stupa na snagu osmog dana od dana objave u „Službenom vjesniku“ .
                                                                            PREDSJEDNIK OPĆINSKOG VIJEĆA
                                                                                              Marin Čačić

